

**תלמידים, הורים וצוות יקר!**

אנו ניצבים בפתחה של שנת לימודים חדשה בשמחה ובגאווה על הישגי בוגרינו ומצפים להמשך עשייה חינוכית משמעותית עם תלמידנו בחטיבת הביניים ובחטיבה העליונה.

בפתח דבריי ברצוני להודות למורים על הובלת התלמידים במסירות, בנחישות ובאהבה להצלחות ולהישגים. תודות גדולות לצוות החינוכי, לצוות ההנהלה ולמנהלה על היערכותם המקצועית והיסודית לפתיחת השנה.

אני מקדמת בברכה את תלמידי שכבה ז' המצרפים למשפחת אורט לילינטל - נווה יהונתן ואת תלמידי שכבת י', העולים אלינו מהחטיבה.

אירועי ה 7/10 טלטלו את כולנו ואנו עדיין בתוך אירוע מתמשך, אשר מייצר אי ודאות ומערער את תחושת הביטחון. מחובתנו לייצר עוגן לתלמידים ומרחב אשר מאפשר לכמה שעות להתנתק מהחוץ ולחוות נורמליות בתקופה לא נורמלית.

אתגרים אלו מחייבים את ההירתמות של כולנו: ההורים והצוות, על מנת לסייע לתלמידנו לחוות רווחה רגשית, חברתית והצלחה לימודית.

בתקופה זו של מתח ופילוג פוליטי/חברתי הצלחנו לשמור על בית-הספר כעוגן של אחדות, הכלה והכרה בזכות לדעות שונות. חדר המורים שלנו, כמו גם תלמידנו - מייצגים את כל גווני הקשת החברתית: דתיים, חילונים, יהודים, מוסלמים, נוצרים ועוד. אנו נתרמים מהגיוון ושמחים להוות דוגמה למסגרת שבה יש מקום לכולם. **הצוות החינוכי ואני נוסיף ונפעל לשמר את בית הספר שלנו כמסגרת הרמונית, המבוססת על ערכים של דמוקרטיה, סובלנות ואחדות.**

בשנה זו בית-הספר ישתתף בתכנית פיילוט חדשה של שילוב תכנים של מכינה קדם צבאית במסגרת הלימודים בשכבה י"ב. בנוסף, נמשיך ליטול חלק בתכנית הדגל של רשת אורט: FUTER READY- אשר מכשירה את הצוות החינוכי להוראה המשלבת טכנולוגיות חדשות, ומאפשרת לתלמידים להשתתף בקורסי הכשרה מקצועיים של חברות הייטק מובילות כחלק מתפיסה הרואה בתפקיד בית-הספר – נתינת כלים לתלמידים להמשך הדרך, מעבר לתעודת הבגרות והעברת האחריות לבחירת התכנים אותם ירצו ללמוד ולהתפתח בהם.

השנה התחדשנו במסלול חדש – תקשורת במסלול טכנולוגי, וכן תכנית חדשה במסגרת הפרויקטים של מגמת ביוטכנולוגיה.

מתוך אמונה גדולה בשליחותנו החינוכית ומתוך חובתנו ואחריותנו לתלמידנו אנו נמשיך להובילם למצוינות ערכית, חברתית ולימודית תוך שמירה על סביבת לימודים מטיבה ונקייה מאלימות מכל סוג שהוא.

אני מאחלת לכולנו שנה טובה ומוצלחת, שנה של חסד ושלום בינינו.

אביגיל

**"חינוך הוא הדרך , האדם – הוא המטרה"**

א.ד. גורדון